Na temelju članka 18. stavka 1. Zakona o grobljima („Narodne novine“, broj 19/98, 50/12 i 89/17) i članka 31. Statuta Općine Vidovec („Službeni vjesnik Varaždinske županije“ broj 04/18), Općinsko vijeće Općine Vidovec na svojoj 7. sjednici održanoj dana 29. ožujka 2018. godine, donosi

**ODLUKU**

**o groblju na području Općine Vidovec**

**I. OPĆE ODREDBE**

**Članak 1.**

Ovom se Odlukom propisuju:

1. način i uvjeti upravljanja grobljem,
2. održavanje groblja,
3. grobovi i grobnice,
4. dodjeljivanje grobnih mjesta i grobne naknade,
5. nasljeđivanje i ustupanje grobnih mjesta,
6. način i vrijeme ukopa,
7. vremenski razmaci ukopa u popunjena grobna mjesta,
8. pogrebni poslovi,
9. održavanje reda i mira na groblju,
10. prekršajne odredbe,
11. nadzor,
12. prijelazne i završne odredbe.

**Članak 2.**

Na području općine Vidovec nalazi se jedno mjesno groblje koje spada u k.o. Vidovec na slijedećim katastarskim česticama br.: 131, 132/6, 132/7, 130/14, 130/15, 130/16 i 130/17. Ukupna bruto površina groblja iznosi 20.751 m².

Groblje na području Općine Vidovec komunalni je objekt u vlasništvu Općine Vidovec.

**Članak 3.**

**Grobnim mjestom** u smislu ove Odluke smatraju se grobovi i grobnice namijenjeni za ukop umrlih osoba.

**Korisnik grobnog mjesta** u smislu ove Odluke jesu osobe kojima je grobno mjesto, u skladu s Zakonom o grobljima i odredbama ove Odluke, dodijeljeno odnosno ustupljeno na korištenje.

**Članak 4.**

 Groblje iz članka 2. ove Odluke uređuje se i održava u skladu s dokumentacijom prostornog uređenja, projektnom dokumentacijom, sanitarnim propisima, ovom Odlukom, zakonima i drugim propisima.

 Unutarnje uređenje i održavanje groblja mora se obavljati na temelju projekta i programa uređenja groblja.

 **Projekt uređenja groblja** obavezno mora sadržavati raspored grobnih polja, redova, mjesta, glavnih i sporednih putova, građevina (mrtvačnice, sanitarni čvor i sl.), te komunalnih vodova i uređaja (vodovodne mreže, rasvjete i sl.).

 **Hortikulturni plan** kojim se detaljno razrađuje sadnja ukrasnog drveća, bilja i sl., sastavni je dio projekta uređenja groblja.

 **Programom uređenja i održavanja groblja** detaljnije se razrađuju pojedine faze uređenja i održavanja, opseg i vrsta radova, potrebna financijska sredstva i dr. Godišnji program redovnog uređenja i održavanja groblja na prijedlog Uprave groblja donosi općinski načelnik uz prethodnu suglasnost Općinskog vijeća Općine Vidovec.

**Članak 5.**

 Radi čuvanja groblja u slučajevima povećanog rizika od nastanka požara organizirati će se zaštita od požara (blagdan Svih svetih i razdoblje velike suše).

**II. NAČIN I UVJETI UPRAVLJANJA GROBLJEM**

**Članak 6.**

Grobljem iz članka 2. ove Odluke upravlja trgovačko društvo ČISTOĆA d.o.o. (u daljnjem tekstu: Uprava groblja), a temeljem Odluke Općinskog vijeća Općine Vidovec od 26. rujna 2014. godine (KLASA: 363-02/14-01/06; URBROJ: 2186/10-01/1-14-02).

**Članak 7.**

 Uprava groblja dužna je poslovnu dokumentaciju u vezi s upravljanjem groblja voditi odvojeno od ostalog svog poslovanja, a posebno financijske prihode i rashode vezane uz upravljanje grobljem.

 Uprava groblja dužna je najmanje jedanput godišnje, općinskom načelniku ili Općinskom vijeću Općine Vidovec podnijeti izvješće o svom radu i financijskom poslovanju.

**Članak 8.**

 Pod poslovima upravljanja grobljima podrazumijeva se:

1. uređenje, održavanje i rekonstrukcija groblja (promjena površina, razmještaj putova i sl.) na način koji odgovara tehničkim i sanitarnim uvjetima,
2. dodjela grobnih mjesta,
3. naplaćivanje naknade za dodijeljeno grobno mjesto i naknade za korištenje groblja,
4. vođenje grobnih očevidnika i registra umrlih osoba sukladno odredbama zakona i važećih pravilnika,
5. i drugi poslovi propisani zakonom, podzakonskim propisima i ovom Odlukom.

**III. ODRŽAVANJE GROBLJA**

**Redovno održavanje groblja**

**Članak 9.**

 Redovno održavanje groblja obavlja se u skladu s godišnjim programom i obuhvaća:

- održavanje građevina - mrtvačnice, spremišta, ograde, sanitarnog čvora,

- održavanje glavnog križa, spomen groblja i spomen križeva,

- orezivanje stabala, tuja i drugog ukrasnog grmlja, kao i dosađivanje novim nasadima,

- održavanje cvjetnjaka i košnja travnatih površina,

- košnja i uređenje zakorovljenih površina,

- održavanje putova i staza,

- čišćenje staza i putova od snijega i otresanje snijega sa stabala,

- održavanje električnih instalacija, vodovodne i hidrantne mreže i drugih uređaja,

- prikupljanje i odvoz otpada, sukladno odredbama Zakona o održivom gospodarenju otpadom,

- uklanjanja uvelih vijenaca i cvijeća sa grobova i grobnica nakon pogreba i to u roku od 10 dana za ljetni period i 15 dana za zimski period od dana održavanja pogreba umrlog.

- po potrebi zaštita od požara.

Godišnji program redovnog održavanja, koji sadrži financijski plan prihoda i rashoda, na prijedlog Uprave groblja donosi Općinsko vijeće Općine Vidovec.

 Redovno održavanje iz stavka 1. ovog članka financira se prvenstveno iz sredstava godišnje naknade za korištenje grobnih mjesta, a po potrebi i iz Proračuna Općine Vidovec.

**Održavanje grobnih mjesta**

**Članak 10.**

 O uređenju i održavanju grobnih mjesta (grobova i grobnica) dužni su se brinuti korisnici o svom trošku na način da ne oštete susjedna grobna mjesta. Otpad nastao prilikom uređenja i održavanja korisnici su dužni odložiti na za to predviđeno mjesto.

Korisnik grobnog mjesta je osoba kojoj je izdano rješenje o dodjeli grobnog mjesta, koja se u grobnim očevidnicima vodi kao osoba zadužena za plaćanje godišnje grobne naknade i dužna je voditi brigu o grobnom mjestu.

 Korisnici grobnih mjesta mogu na osnovi ugovora, uređenje i održavanje grobnih mjesta povjeriti pravnim ili fizičkim osobama registriranim za obavljanje tih poslova.

 Uprava groblja dužna je nadzirati uređenje i održavanje grobnih mjesta od strane korisnika. Ukoliko korisnik grobnog mjesta ne održava red i čistoću grobnog mjesta Uprava groblja može izvršiti čišćenje grobnog mjesta na trošak korisnika.

Na cijelom groblju zabranjuju se intervencije, betoniranje obruba grobova i grobnica, čime se povećavaju dimenzije i smanjuje zelena površina između grobova, a koja nisu predviđena projektom.

 Korisnicima za koje je očigledno da ne uređuju svoja grobna mjesta, može se odrediti uvećana godišnja grobna naknada.

 Redovno održavanje zaštićenih grobnica, grobnih kapela, nadgrobnih ploča i grobnih mjesta od posebnog povijesnog i društvenog značaja dužna je provoditi Uprava groblja.

 **Investicijsko održavanje i proširenje groblja**

**Članak 11.**

 Pod investicijskim održavanjem groblja podrazumijeva se pribavljanje potrebne dokumentacije i izgradnja komunalne infrastrukture na groblju (putovi, staze, vodovod, hidrantna mreža, rasvjeta, uređenje hortikulture, ograde, objekti i ostalo).

 Pod proširenjem groblja podrazumijeva se pribavljanje potrebne dokumentacije, otkup potrebnog zemljišta i izgradnja komunalne infrastrukture i ostalog.

**Članak 12.**

 Program investicijskog održavanja sastavni je dio godišnjeg programa uređenja i održavanja.

 Sredstva za investicijsko održavanje osiguravaju se iz sredstava Proračuna Općine Vidovec.

**IV. GROBOVI I GROBNICE**

**Članak 13.**

Za ukop umrlih na groblju predviđena su grobna mjesta (zemljište) koja se uređuju kao grobovi i grobnice, grobovi i grobnice za polaganje urni i grobnice za privremeni ukop.

Na groblju se mora osigurati prostor za zajedničku grobnicu koja će služiti za smještaj posmrtnih ostataka iz napuštenih grobnih mjesta (kosturnica).

**Članak 14.**

 Grobovi mogu biti pojedinačni ili obiteljski za pokop dviju ili više pokojnika.

 Unutar jednog grobnog mjesta koje se uređuje kao grob, može se pokopati najviše dva pokojnika pri čemu se moraju poštovati odredbe Pravilnika o grobljima.

 Izuzetno se u jedan grob može pokopati još jedan pokojnik, uz suglasnost korisnika grobnog mjesta ili njegovog nasljednika ukoliko je grob produbljen.

U grobove za urne može se položiti urna bez obzira na to kada je položena prethodna urna.

**Članak 15**.

Dimenzije grobnog mjesta i grobnice propisane su Pravilnikom o grobljima koji je donijelo nadležno ministarstvo.

 Dimenzije grobnog mjesta za ukop umrlog djeteta iznosi 2,00 m u dužinu i 1m u širinu.

**Članak 16.**

 Razmak između grobnih mjesta mora iznositi najmanje 0,25 m.

 Iznimno razmak između grobnih mjesta može iznositi i manje za već postojeće grobne uređaje.

 Navedene dimenzije iz stavka 1. i 2. ovog članka primjenjuju se ukoliko Projektom uređenja groblja nije drugačije određeno.

**Članak 17.**

Grobnice se grade od čvrstog materijala i namijenjene su pokopu dviju ili više umrlih osoba.

**Članak 18.**

 Grobnice za privremeni pokop služe za pokop na određeno vrijeme, do preseljenja na drugo grobno mjesto. Grobnice za privremeni pokop vlasništvo su Uprave groblja koja naplaćuje naknadu za privremeni smještaj pokojnika, a daju se na korištenje temeljem ugovora o zakupu.

**Članak 19.**

 Položaj grobnica, grobova i nadgrobnih spomenika i ploča radi izgradnje određuje Uprava groblja, u skladu s prihvaćenim projektima uređenja groblja.

 Iskop grobova i grobnica te izgradnju osnovnih građevinskih radova betoniranja grobnica, betonskih okvira i temeljnih traka zelenih grobova obavlja Uprava groblja.

Cjenik radova iz prethodnog stavka sastavni je dio Cjenika pogrebnih usluga.

Uprava groblja dužna je na Cjenik pogrebnih usluga pribaviti prethodnu suglasnost općinskog načelnika.

**Članak 20.**

Radove na izgradnji grobnica, nadgrobnih spomenika i uređaja na grobovima mogu, pored Uprave groblja, izvoditi i druge fizičke i pravne osobe registrirane za obavljanje te djelatnosti.

Pod nadgrobnim spomenicima i uređajima podrazumijevaju se spomenici, pokrovne ploče, betonski okviri, žardinjere, vaze, kovani ukrasni elementi i slično.

Uprava groblja dužna je uskratiti odobrenje za izvođenje prijavljenih radova ukoliko ocijeni da će predmetni nadgrobni uređaj narušavati vizure groblja te se neće uklopiti u hortikulturno uređenje tog dijela groblja, u skladu s mišljenjem Upravnog odjela Općine Vidovec.

 Izvođenje svih radova mora se prethodno pismeno prijaviti Upravi groblja.

 U prijavi se naročito mora naznačiti:

- korisnik grobnog mjesta, odnosno naručitelja radova,

- grobno mjesto na kojem će se radovi obavljati,

- opis i vrsta radova koji će se izvoditi.

Uprava groblja dužna se u roku od osam dana očitovati na pismenu prijavu iz stavka 4. ovog članka. U pismenom očitovanju Uprava groblja može prijavljene radove odobriti, odnosno odbiti njihovo izvršenje uz obrazloženje.

S izvođenjem radova može se započeti nakon što je Uprava groblja odobrila izvođenje.

Ukoliko Uprava groblja nije odobrila izvođenje podnositelj prijave može podnijeti prigovor Upravnom odjelu Općine Vidovec.

**Članak 21.**

 Uprava groblja određuje vrijeme u kojem se radovi mogu obavljati.

 Radovi se mogu izvoditi na način da se do najveće mjere očuva mir i dostojanstvo na groblju, a mogu se obavljati samo u radne dane i to u terminu ljetnog računanju vremena od 7:00 do 19:00 sati, a u terminu zimskog računanja vremena od 8:00 do 16:00 sati, nikako za vrijeme sprovoda, nedjeljom ili na dane blagdana.

 Građevni materijal (kamen, opeka, šljunak i drugo) može se na groblju držati samo na mjestu koje odredi Uprava groblja i kroz vrijeme koje je neophodno za izvršenje radova.

 Nakon završetka radova, izvođač radova dužan je odmah očistiti prostor određen za držanje građevinskog materijala, kao i prostor oko objekta izgradnje te otkloniti eventualno učinjenu štetu, a završetak radova prijaviti Upravi groblja.

 Uprava groblja dužna je nakon obavijesti o završetku radova izvršiti pregled izvršenih radova i okoliša te upozoriti izvođača da ukloni sve nedostatke ili eventualno učinjenu štetu. Ukoliko izvođač radova ne obavijesti Upravu groblja o završetku radova Uprava groblja će o istom pismeno izvijestiti Upravni odjel Općine Vidovec.

 Uprava groblja dužna je odmah obustaviti sve radove koji se obavljaju bez odobrenja ili protivno odobrenju, kao i sve radove koji se obavljaju izvan unaprijed utvrđene lokacije i drugih uvjeta za uređenje i izgradnju grobnih mjesta.

Uprava groblja ima pravo uskratiti davanje odobrenja za obavljanje radova na groblju pravnoj ili fizičkoj osobi koja učestalo krši odredbe ovog članka.

**V. DODJELJIVANJE GROBNIH MJESTA i GROBNE NAKNADE**

**Dodjeljivanje grobnih mjesta**

**Članak 22.**

 Uprava groblja može dodjeljivati na korištenje nova grobna mjesta tj. mjesta na kojima nisu obavljani ukopi, grobna mjesta za koje je utvrdila da su ih korisnici napustili i grobna mjesta koja su korisnici vratili odnosno ustupili Upravi groblja.

**Članak 23.**

 Grobno mjesto za grob dodjeljuje se na zahtjev osobe koja prijavljuje odnosno naručuje ukop, kao i osobe zainteresirane za budući ukop.

 Osoba koja prijavljuje odnosno naručuje ukop dužna je u prijavi naznačiti tko će biti budući korisnik grobnog mjesta.

**Članak 24.**

 Uprava groblja dodjeljuje grobna mjesta na korištenje prema Položajnom planu grobnih mjesta, redoslijedom prema brojevima grobnih mjesta označenim u Položajnom planu.

 Položajni plan grobnih mjesta mora sadržavati: plan groblja, plan rasporeda grobnih mjesta s naznačenim oznakama, brojevima grobnih mjesta, grafički prikaz rasporeda, a može sadržavati i druge podatke vezane za raspored i korištenje grobnih mjesta.

**Članak 25.**

 Pravo na dodjelu grobnog mjesta u pravilu imaju osobe čije je stalno prebivalište na području Općine Vidovec.

**Članak 26.**

 Uprava groblja daje grobno mjesto na korištenje na neodređeno vrijeme uz naknadu te o tome donosi rješenje.

 Rješenje o dodjeli grobnog mjesta mora naročito sadržavati:

- podatke o korisniku grobnog mjesta (ime i prezime, očevo ime, OIB, prebivalište i adresu stanovanja),

- podatke o grobnom mjestu (grobno polje i broj grobnog mjesta, površinu grobnog mjesta, te naznaku da li se isto daje u svrhu izgradnje grobnice odnosno groba),

- iznos i obvezu plaćanja naknade za dodijeljeno grobno mjesto,

- obvezu plaćanja godišnje grobne naknade,

- uvjete gubitka grobnog mjesta odnosno prava korištenja grobnog mjesta,

- te po potrebi drugi podaci.

 Pravo korištenja grobnog mjesta i ostali podaci iz rješenja unose se u grobne evidencije, a rješenje o korištenju čuva se u arhivi Uprave groblja.

**Članak 27.**

 Uprava groblja će prije dodjele napuštenog grobnog mjesta drugom korisniku premjestiti ostatke preminulog iz napuštenog grobnog mjesta u zajedničko grobno mjesto izrađeno za tu namjenu.

**Određivanje naknade za dodijeljeno grobno mjesto**

**Članak 28.**

Osnova za obračun naknade za grobno mjesto je parcela grobnog mjesta iskazana u m2 neto površine.

Cijenu 1,00 m2 površine grobnog mjesta godišnje određuje Općinsko vijeće Općine Vidovec na prijedlog općinskog načelnika, uzimajući u obzir radove na investicijskom održavanju i/ili proširenju groblja.

Naknada za dodjelu grobnog mjesta prihod je Općine Vidovec.

**Određivanje godišnje naknade za korištenje grobnog mjesta**

**Članak 29.**

 Svi korisnici grobnih mjesta dužni su plaćati godišnju naknadu za korištenje grobnih mjesta.

 Iznimno, korisnik grobnog mjesta može na vlastiti zahtjev zatražiti plaćanje godišnje grobne naknade unaprijed, ali samo za jednu kalendarsku godinu.

 Ukoliko se iznos godišnje grobne naknade koju korisnik plaća unaprijed razlikuje od iznosa godišnje grobne naknade utvrđene člankom 30. ove Odluke, Uprava groblja će takvom korisniku izdati rješenje u kojem će utvrditi postupanje po nastaloj razlici.

**Članak 30.**

 Godišnja naknada za korištenje grobnog mjesta utvrđuje se na bazi procjene stvarnih godišnjih troškova održavanja groblja, na način da se ukupni godišnji iznos bez poreza na dodanu vrijednost dijeli na sve korisnike grobnih mjesta, razmjerno ukupnoj pripadajućoj površini zemljišta odnosnog grobnog mjesta, u odnosu na površinu cijelog groblja.

Za grobna mjesta uređena kao grobnice visina godišnje grobne naknade uvećava se za koeficijent 1,5.

Ukupna pripadajuća površina grobnog mjesta koja se koristi za obračun godišnje grobne naknade ne može biti manja od 1,00 m2.

**Članak 31**.

Odluku o visini godišnje grobne naknade donosi Uprava groblja uz prethodnu suglasnost općinskog načelnika.

Kod svake promjene iznosa godišnje grobne naknada Uprava groblja donosi rješenje za korisnika grobnog mjesta.

 Odluka o visini godišnje grobne naknade objavljuje se na mrežnoj stranici Uprave groblja i Općine Vidovec te u "Službenom vjesniku Varaždinske županije".

**Članak 32.**

 Korisnici grobnih mjesta dužni su godišnju grobnu naknadu ukoliko ista premašuje iznos od 100,00 kuna plaćati u dvije rate, prvu do 30. lipnja, a drugu do 31. prosinca tekuće godine.

 Uprava groblja dužna je uplatnice za naplatu naknade dostaviti korisnicima najkasnije 15 dana prije dospijeća obveze plaćanja.

 Korisnicima grobnih mjesta koji nisu platili godišnju grobnu naknadu u propisanim rokovima, Uprava groblja dužna je dostaviti uplatnice i opomene preporučenim pismom, a protiv korisnika koji ni nakon toga nisu izvršili plaćanje poduzeti zakonom propisane mjere.

 Uprava groblja dužna je evidentirati svaku izvršenu uplatu u zasebnim grobnim evidencijama.

 Godišnja naknada za korištenje grobnog mjesta prihod je Uprave groblja, a koristi za namjene propisane ovom Odlukom.

**VI. NASLJEĐIVANJE I USTUPANJE GROBNIH MJESTA**

**Korisnik grobnog mjesta**

**Članak 33.**

 Pored osobe kojoj je kao korisniku dodijeljeno grobno mjesto na način propisan ovom Odlukom, korisnikom grobnog mjesta smatra se osoba koja je pravo korištenja grobnog mjesta stekla temeljem pravomoćnog rješenja o nasljeđivanju iza korisnika, međusobnim očitovanjem između nasljednika, ugovorom o ustupanju zaključenim s korisnikom te osobe koje su od ranije upisane kao korisnici u očevidnik grobnih mjesta.

 Korisnikom grobnog mjesta postaje se danom upisa u očevidnik grobnih mjesta.

**Ustupanje grobnog mjesta**

**članak 34.**

 Korisnik grobnog mjesta može pravo korištenja grobnog mjesta prenijeti na treću osobu na način propisan Zakonom.

 Novi korisnik grobnog mjesta, iz stavka 1. ovog članka, dužan je zaključeni ugovor o prijenosu grobnog mjesta dostaviti Upravi groblja radi upisa novog korisnika u grobni očevidnik i plaćanja grobne naknade.

**Nasljeđivanje grobnih mjesta**

**Članak 35.**

 Pravo korištenja grobnog mjesta se nasljeđuje prema odredbama Zakona o nasljeđivanju.

 Nasljednik grobnog mjesta dužan je Upravi groblja dokazati da je grobno mjesto naslijedio.

 Na temelju pravomoćnog rješenja o nasljeđivanju nasljednik je dužan kod Uprave groblja zatražiti prijenos prava korištenja grobnog mjesta u grobnim knjigama.

 Ukoliko pravo korištenja grobnog mjesta nije uručeno rješenjem o nasljeđivanju nekom od nasljednika navedenih u tom rješenju, nasljednici navedeni u rješenju dužni su međusobnim očitovanjem ovjerenim kod javnog bilježnika riješiti pitanje korisnika grobnog mjesta.

 U slučaju spora Uprava groblja upućuje osobe između kojih je došlo do spora da pokrenu odgovarajući sudski postupak te do pravomoćnosti odluke zabraniti ukop.

Svi korisnici grobnog mjesta su solidarni dužnici, što znači da svaki od njih odgovara za cijelu obvezu plaćanja, a ukoliko korisnici sporazumnom izjavom ovjerenom kod javnog bilježnika ne odrede jednog od korisnika grobnog mjesta za plaćanje grobne naknade, izbor od koga će se naplatiti iznos grobne naknade prepušten je Upravi groblja.

**Članak 36.**

 Uprava groblja dužna je uskratiti promjenu korisnika grobnog mjesta u grobnom očevidniku ukoliko dosadašnji korisnik nije podmirio svoju obvezu plaćanja godišnje grobne naknade.

 U slučaju iz prethodnog stavka Uprava groblja dužna je postupiti sukladno odredbi članka 48. ove Odluke.

**Članak 37.**

 Uprava groblja donosi :

* Opće uvjete isporuke grobljanskih usluga
* Odluku o pravilima ponašanja na grobljima

Akte iz stavka 1. ovog članka Uprava groblja objavljuje na svojim mrežnim stranicama, a Odluku o pravilima ponašanja na groblju i svakom ulazu u groblje.

**VII. NAČIN I VRIJEME UKOPA**

**Članak 38.**

Na groblju, mjesto za ukop u grob se dodjeljuje u pravilu preminulima ili obitelji preminulih koji imaju prebivalište na području Općine Vidovec.

Mjesto za izgradnju grobnice mogu dobiti u pravilu osobe koje imaju prebivalište na području Općine Vidovec.

Na groblju, u grobove ili grobnice, mogu se pokopati preminuli koji nisu imali prebivalište na području Općine Vidovec, uz dopuštenje korisnika grobnog mjesta ili vlasnika grobnice.

 Nepoznati pokojnik pokopati će se na groblju naselja koje odredi istražni sudac ili nadležno tijelo unutarnjih poslova o trošku Općine Vidovec.

 Pokojnik se ne smije pokapati bez dozvole za ukop.

**Članak 39.**

 Pokojnik mora biti ukopan u vremenu ne manjem od 24 sata od nastupa smrti.

 Izuzetno, na osnovi posebnog odobrenja sanitarnog inspektora ukop se može obaviti i prije isteka roka od 24 sata.

**Članak 40.**

 Ukop pokojnika mora se izvršiti u zatvorenom mrtvačkom sanduku (lijesu) koji može biti načinjen od drveta, metala ili drugog otpornog materijala, tako da bude čvrst i nepropustan.

 Lijes u kojem se pokojnika ukapa u grobnicu, odnosno prenosi radi ukopa u drugo mjesto mora biti dvostruk. Unutarnji dio lijesa mora biti načinjen od lima ili drugog prikladnog materijala i hermetički zatvoren, a vanjski dio od drveta.

**Članak 41.**

 Ukop pokojnika obavlja se svakim radnim danom osim subote, nedjelje, blagdana i praznika u vrijeme koje odredi Uprava groblja s time da početak ukopa može biti između 12:00 i 16:00 sati ovisno o godišnjem dobu i drugim vremenskim uvjetima.

 U terminu zimskog računanja vremena početak ukopa pokojnika može biti od 12:00 do 15:00 sati odnosno u ljetnom računanju vremena od 12:00 do 16:00 sati.

Ukop pokojnika može se obaviti i subotom s time da početak ukopa može biti u vremenu od 12:00 sati do 14:00 sati.

**Članak 42.**

 Iskop (ekshumacija) pokojnika ili posmrtnih ostataka može se obavljati samo radi premještanja na drugo grobno mjesto ili na osnovi odluke ovlaštenog tijela.

**VIII. VREMENSKI RAZMACI UKOPA U POPUNJENA GROBNA MJESTA**

**Članak 43.**

 U popunjena grobna mjesta ukop se može odobriti i redovno obaviti nakon proteka roka od 5 godina od prethodnog ukopa uz dužnu pažnju prema ostacima ranije ukopanih.

**Članak 44.**

 U napuštena grobna mjesta ukop se može obaviti nakon proteka 15 godina od posljednjeg ukopa u grob, odnosno nakon proteka 30 godina od ukopa u grobnicu.

**IX. POGREBNI POSLOVI**

**Članak 45.**

Pod pogrebnim poslovima podrazumijeva se:

* organiziranje i obavljanje ukopa
* pogrebni poslovi vezani uz Upravu groblja
* troškovi pogrebnih poslova

**Organiziranje i obavljanje ukopa**

**Članak 46.**

 Pod poslovima organiziranja i obavljanja ukopa podrazumijevaju se poslovi kod smještaja pokojnika u mrtvačnicu, pripreme grobnog mjesta (iskop groba, otvaranje i zatvaranje grobnice), prijevoz pokojnika od mrtvačnice do grobnog mjesta, ukop pokojnika te uređenje grobnog mjesta nakon ukopa.

**Članak 47.**

 Radi obavljanja pogrebnih poslova ispraćaja i ukopa Uprava groblja dužna je organizirati i osigurati najmanje:

 - dovoljan broj radnika za ukop i spuštanje pokojnika u grobno mjesto,

 - specijalna kolica za prijevoz pokojnika i cvijeća od mrtvačnice do grobnog mjesta,

 - razglasni uređaj,

 - ostalu opremu sukladno zahtjevima obitelji pokojnika koja je u skladu s mjesnim običajima i tradicijom.

**Pogrebni poslovi vezani uz Upravu groblja**

**Članak 48.**

 Naručitelj ukopa je svaka fizička ili pravna osoba koja je uz predočenje i predaju dozvole za ukop, a po potrebi i drugih isprava i preuzimanje obveze podmirenja grobnih naknada i podmirenja troškova pogrebnih poslova zatražila obavljanje ukopa.

**Članak 49**.

 Naručitelj ukopa dužan je prijaviti i zatražiti obavljanje ukopa posebnom pismenom prijavom radi Zakonom i drugim propisima određenu obvezu vođenja evidencije, a u kojoj mora naznačiti slijedeće podatke :

 - osobne podatke o podnositelju prijave - naručitelju ukopa,

 - osobne podatke o pokojniku,

 - o grobnom mjestu na kojem se predlaže ukop,

 - o korisniku grobnog mjesta i plaćenoj godišnjoj grobnoj naknadi,

 - podatke o nasljednicima, ukoliko je pokojnik bio korisnik grobnog mjesta,

 - podatke o pogrebniku koji je obavio pogrebne poslove preuzimanja i opremanja pokojnika,

 Ukoliko pokojnik ili naručitelj ukopa nisu korisnici grobnog mjesta, prijava sadrži i zahtjev naručitelja za dodjelu grobnog mjesta.

 **Članak 50.**

 Nakon podnošenja prijave Uprava groblja dužna je provjeriti podatke navedene u prijavi te ukoliko su ispunjeni uvjeti propisani Zakonom ili ovom Odlukom, radnim nalogom odobrava ukop na određenom grobnom mjestu.

 Ako pokojnik nije bio korisnik grobnog mjesta, Uprava groblja naručitelju daje rješenje o korištenju grobnog mjesta sukladno odredbama ove Odluke.

**Članak 51.**

 Uprava groblja nema pravo uskratiti ukop na određenom grobnom mjestu, ukoliko u postupku odobravanja ukopa utvrdi da pokojnik kao bivši korisnik grobnog mjesta ili naručitelj kao korisnik grobnog mjesta nisu platili godišnju grobnu naknadu.

 U slučaju iz stavka 1. ovog članka Uprava groblja izvršiti će obračun zaostalih grobnih naknada i predložiti naručitelju da ih odmah plati, a ako to naručitelj nije u mogućnosti odmah platiti, dužan je dati posebnu izjavu kojom se obvezuje izvršiti plaćanje zaostalih grobnih naknada.

 Zaostale godišnje grobne naknade obračunavaju se u iznosu godišnje grobne naknade prema datumu stvarnog zaduženja po rješenju.

**Članak 52.**

 Ukoliko nitko ne preuzme obvezu plaćanja zaostalih grobnih naknada, odnosno na sebe ne prenese pravo korištenja grobnog mjesta kao nasljednik pokojnika ili se ne obveže na podmirivanje troškova ukopa pokojnika, ukop će se izvršiti na zasebnom grobnom mjestu koje se neće dodjeljivati na korištenje na trošak Općine Vidovec.

**Troškovi pogrebnih poslova**

**Članak 53.**

 Troškovi pogrebnih poslova naplaćuju se od naručitelja ukopa isključivo prema cjeniku Uprave groblja.

Cjenik pogrebnih poslova donosi Uprava groblja uz prethodnu suglasnost općinskog načelnika.

Cjenik pogrebnih poslova mora biti istaknut na oglasnoj ploči grobne kuće i objavljen na mrežnim stranicama Uprave groblja.

**X. ODRŽAVANJE REDA I MIRA NA GROBLJU**

**Članak 54.**

Uprava groblja dužna je održavati red i mir na groblju sukladno odredbama Odluke o pravilima ponašanja na groblju**.** Odluku o pravilima ponašanja na groblju donosi Uprava groblja.

**XI. PREKRŠAJNE ODREDBE**

**Članak 55.**

 Kršenje pravila ponašanja na groblju iz članka 54. jest prekršaj u smislu ove Odluke, te će se fizička osoba za kršenje istih kazniti kaznom u iznosu od 200,00 kuna, fizička osoba – obrtnik i osoba koja obavlja drugu samostalnu djelatnost kaznom u iznosu od 1.500,00 kuna, a pravna osoba kaznom u iznosu od 2.000,00 kuna.

**Članak 56.**

 Novčanom kaznom u iznosu od 1.000,00  kuna kaznit će se za prekršaj fizička osoba, novčanom kaznom u iznosu od 3.000,00 kuna kaznit će se fizička osoba -  obrtnik i osoba koja obavlja drugu samostalnu djelatnost, a novčanom kaznom u iznosu od 5.000,00 kuna kaznit će se za prekršaj pravna osoba koja postupa protivno odredbama propisanim u članku 19., 20., i 21. ove Odluke.

**XII. NADZOR**

**Članak 57.**

 Nadzor nad provedbom ove Odluke i poslovanjem Uprave groblja provodi Jedinstveni Upravni odjel Općine Vidovec.

**XIII. PRIJELAZNE I ZAVRŠNE ODREDBE**

**Članak 58.**

 Stupanjem na snagu ove Odluke prestaje važiti Odluka o upravljanju mjesnim grobljem na području Općine Vidovec te o grobnim naknadama i grobnim uslugama („Službeni vjesnik Varaždinske županije“ broj 64/14).

**Članak 59.**

 Ova Odluka stupa na snagu osmog dana od dana objave u „Službenom vjesniku Varaždinske županije“.

KLASA: 363-02/18-01/07

URBROJ: 2186/10-01/1-18-01

Vidovec, 29. ožujka 2018.

OPĆINSKO VIJEĆE OPĆINE VIDOVEC

 PREDSJEDNIK

 Zdravko Pizek